รัฐบาล เดินหน้าแผนกระตุ้นวัคซีนโควิด -19 ในกลุ่มเด็ก 12-17 ปี เริ่ม 9 พฤษภาคมนี้
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวในรายการ “รัฐบาลเล่าเรื่อง โดยทีมนารีสโมสร" ว่า รัฐบาล โดยมติ ศบค. ให้กระทรวงสาธารณสุข ร่วมกับกระทรวงศึกษาธิการเดินหน้าตามแผนเตรียมการรองรับการเปิดภาคเรียน 1/2565 (เปิดเทอม) ต้นเดือน พฤษภาคมนี้ ซึ่งเป็นช่วงที่เด็กวัย 12-17 ปี ครบกำหนดฉีดวัคซีนเข็มกระตุ้น หรือเข็ม 3 ด้วย จึงให้ใช้ระบบเดิมคือดำเนินการฉีดในสถานศึกษาเป็นหลัก เริ่มดำเนินการตั้งแต่วันที่ 9 -31 พฤษภาคมนี้ โดยเข็มกระตุ้นที่ฉีดในสถานศึกษาให้เด็กจะใช้ไฟเซอร์ครึ่งโดสเป็นหลัก แต่หากผู้ปกครองรายใดต้องการให้บุตรหลานตนเองรับแบบเต็มโดส ให้พาไปรับเพิ่มเติมที่สถานพยาบาลใกล้บ้าน ส่วนเด็ก Home School ไม่ได้เรียนในสถานศึกษา ผู้ปกครองสามารถพาเด็กไปรับวัคซีนเข็มกระตุ้นได้ที่สถานพยาบาลเช่นเดิม ส่วนเด็กอายุ 5-7 ปี ก็ขอให้ไปรับการฉีดวัคซีนเช่นกันทั้งนี้ย้ำวัคซีนเข็มกระตุ้นถือว่าสำคัญมาก ขอให้ผู้ปกครองพาบุตร-หลานที่ถึงเกณฑ์เข้ารับการฉีดกระตุ้น เนื่องจากสถานการณ์การติดเชื้อในเด็กพบว่าเพิ่มขึ้น 2 เท่า จาก กว่า 37,000 ราย เมื่อเดิอนเมษายนปีที่แล้ว เป็นกว่า 76,000 รายในเดือนมกราคม 2565 นี้ โดยสิ่งที่น่ากังวลคือ จากจำนวนเด็กป่วยเสียชีวิต พบว่าครึ่งหนึ่งเป็นเด็กอายุน้อยกว่า 5 ปี ซึ่งยังไม่มีวัคซีนสำหรับเด็กกลุ่มนี้ ดังนั้นนอกจากผู้ปกครองควรพาเด็กอายุ 5-17 รับวัควีนตามเกณฑ์แล้ว ผู้ปกครองเองควรเข้ารับวัคซีนเข็มกระตุ้นเพื่อลดการนำเชื้อสู่เด็ก เป็นการปกป้องกลุ่มเด็กเล็กที่ดีที่สุด